สรุปภาวะตลาดต่างประเทศ ประจำวันที่ 15 พ.ย. 2564
สรุปภาวะตลาดต่างประเทศ ประจำวันที่ 15 พ.ย. 2564
16 พ.ย. 2564

ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (15 พ.ย.) เนื่องจากการพุ่งขึ้นของอัตราผลตอบแทนพันธบัตรสหรัฐเป็นปัจจัยฉุดหุ้นกลุ่มเทคโนโลยี ขณะที่นักลงทุนจับตารายงานยอดค้าปลีกประจำเดือนต.ค.ของสหรัฐในวันนี้ รวมทั้งผลประกอบการไตรมาส 3 ของบริษัทค้าปลีกรายใหญ่ในสัปดาห์นี้
ดัชนีเฉลี่ยอุตสาหกรรมดาวโจนส์ปิดที่ 36,087.45 จุด ลดลง 12.86 จุด หรือ -0.04%, ดัชนี S&amp;P500 ปิดที่ 4,682.80 จุด ลดลง 0.05 จุด หรือ -0.00% และดัชนี Nasdaq  ปิดที่ 15,853.85 จุด ลดลง 7.11 จุด หรือ -0.04%
ตลาดหุ้นยุโรปปิดปรับตัวขึ้นในวันจันทร์ (15 พ.ย.) แตะระดับสูงสุดเป็นประวัติการณ์อีกครั้ง หลังนางคริสติน ลาการ์ด ประธานธนาคารกลางยุโรป (ECB) แสดงความเห็นที่ช่วยคลายความวิตกในตลาดเกี่ยวกับการคุมเข้มนโยบายการเงิน
ดัชนี Stoxx Europe 600 ปิดที่ 488.43 จุด เพิ่มขึ้น 1.68 จุด หรือ +0.35%
ดัชนี CAC-40 ตลาดหุ้นฝรั่งเศสปิดที่ 7,128.63 จุด เพิ่มขึ้น 37.23 จุด หรือ +0.53%, ดัชนี DAX ตลาดหุ้นเยอรมนีปิดที่ 16,148.64 จุด เพิ่มขึ้น 54.57 จุด หรือ +0.34% และดัชนี FTSE 100 ตลาดหุ้นลอนดอนปิดที่ 7,351.86 จุด เพิ่มขึ้น 3.95 จุด หรือ +0.05%
ตลาดหุ้นลอนดอนปิดบวกในวันจันทร์ (15 พ.ย.) โดยได้แรงหนุนจากการพุ่งขึ้นของหุ้นรายตัว ซึ่งได้ช่วยชดเชยการร่วงลงของหุ้นกลุ่มเหมืองแร่
ดัชนี FTSE 100 ตลาดหุ้นลอนดอนปิดที่ 7,351.86 จุด เพิ่มขึ้น 3.95 จุด หรือ +0.05%
สัญญาน้ำมันดิบเวสต์เท็กซัส (WTI) ตลาดนิวยอร์กปิดขยับขึ้นเล็กน้อยเมื่อคืนนี้ (15 พ.ย.) ท่ามกลางการซื้อขายที่ซบเซา โดยตลาดถูกกดดันจากเงินดอลลาร์ที่แข็งค่าขึ้น รวมทั้งความเป็นไปได้ที่สหรัฐอาจระบายน้ำมันดิบออกจากคลังสำรองทางยุทธศาสตร์ (SPR) เพื่อสกัดการพุ่งขึ้นของราคาน้ำมันในประเทศ
ทั้งนี้ สัญญาน้ำมันดิบ WTI ส่งมอบเดือนธ.ค. เพิ่มขึ้น 9 เซนต์ หรือ 0.1% ปิดที่ 80.88 ดอลลาร์/บาร์เรล
สัญญาน้ำมันดิบเบรนท์ส่งมอบเดือนม.ค. ลดลง 12 เซนต์ หรือ 0.2% ปิดที่ 82.05 ดอลลาร์/บาร์เรล
สัญญาทองคำตลาดนิวยอร์กปิดลบเมื่อคืนนี้ (15 พ.ย.) เนื่องจากการแข็งค่าของดอลลาร์และการพุ่งขึ้นของอัตราผลตอบแทนพันธบัตรสหรัฐเป็นปัจจัยกดดันตลาด นอกจากนี้ นักลงทุนยังเทขายทำกำไรหลังจากราคาทองคำปิดพุ่งขึ้นติดต่อกัน 7 วันทำการ
ทั้งนี้ สัญญาทองคำตลาด COMEX (Commodity Exchange) ส่งมอบเดือนธ.ค. ลดลง 1.9 ดอลลาร์ หรือ 0.1% ปิดที่ 1,866.6 ดอลลาร์/ออนซ์
สัญญาโลหะเงินส่งมอบเดือนธ.ค. ลดลง 24.1 เซนต์ หรือ 0.95% ปิดที่ 25.105 ดอลลาร์/ออนซ์
สัญญาพลาตินัมส่งมอบเดือนม.ค. เพิ่มขึ้น 7.7 ดอลลาร์ หรือ 0.71% ปิดที่ 1,096.9 ดอลลาร์/ออนซ์
สัญญาพัลลาเดียมส่งมอบเดือนธ.ค. เพิ่มขึ้น 38.40 ดอลลาร์ หรือ 1.8% ปิดที่ 2,156.10 ดอลลาร์/ออนซ์
ดอลลาร์สหรัฐแข็งค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (15 พ.ย.) ขณะที่นักลงทุนจับตาข้อมูลเศรษฐกิจสหรัฐซึ่งรวมถึงยอดค้าปลีกเดือนต.ค. เพื่อหาสัญญาณบ่งชี้ทิศทางการดำเนินมาตรการทางการเงินของธนาคารกลางสหรัฐ (เฟด)
ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน เพิ่มขึ้น 0.30% แตะที่ 95.4078 เมื่อคืนนี้
ดอลลาร์แข็งค่าเมื่อเทียบกับเงินเยน ที่ระดับ 114.08 เยน จากระดับ 113.95 เยน และแข็งค่าเมื่อเทียบกับฟรังก์สวิส ที่ระดับ  0.9246 ฟรังก์ จากระดับ 0.9208 ฟรังก์ แต่ดอลลลาร์สหรัฐอ่อนค่าลงเมื่อเทียบกับดอลลาร์แคนาดา ที่ระดับ 1.2510 ดอลลาร์แคนาดา จากระดับ 1.2551 ดอลลาร์แคนาดา
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1385 ดอลลาร์ จากระดับ 1.1443 ดอลลาร์ ขณะที่เงินปอนด์แข็งค่าขึ้นแตะที่ระดับ 1.3427 ดอลลาร์ จากระดับ 1.3417 ดอลลาร์ ส่วนดอลาร์ออสเตรเลียแข็งค่าขึ้นสู่ระดับ 0.7350 ดอลลาร์สหรัฐ จากระดับ 0.7331 ดอลลาร์สหรัฐ